
Z A P I S N I K
25. SEDNICE ODBORA ZA PRAVOSUĐE, DRŽAVNU UPRAVU
I LOKALNU SAMOUPRAVU,  ODRŽANE 6. JULA 2026. GODINE

	Sednica je počela u 9,00 časova.

Sednicom je predsedavao dr Uglješa Mrdić, predsednik Odbora.

	Sednici su prisustvovali članovi Odbora: Dragan Nikolić, Jovan Palalić, Jasmina Palurović, Biljana Ilić Stošić, Lidija Načić, Đorđe Komlenski, Nataša Milić Milaš, Risto Kostov i Verica Milanović.

	Sednici su  prisustvovali i: Boris Bajić, zamenik člana prof. dr Balinta Pastora i Branko Pavlović, zamenik člana Ane Krstić. 

Sednici nisu prisustvovali članovi Odbora: Pavle Grbović, Aleksandar Jovanović, prof. dr Jelena Jerinić, Filip Tatalović, i Dejan Šulkić, kao ni njihovi zamenici.

Sednici Odbora je prisustvovao i Jovan Ćosić, pomoćnik ministra pravde za normativne poslove.

Predsednik Odbora je obavestio članove i zamenike članova Odbora da je sednica Odbora, u skladu sa članom 72. stav 2. Poslovnika Narodne skupštine,  sazvana u roku kraćem od roka predviđenog Poslovnikom, kako bi Odbor razmotrio predlog zakona o kojem će Narodna skupština raspravljati na sednici.

Predsednik je obavestio članove i zamenike članova Odbora da nije bilo primedbi u pisanoj formi na zapisnike 16, 17, 18, 19. i 20. sednice Odbora, pa je stavio na glasanje, a članovi i zamenici članova Odbora su većinom glasova usvojili zapisnike  16. sednice, održane 8. aprila  2026. godine, 17. sednice, održane 16. aprila 2026. godine, 18 sednice, održane 22. aprila 2026. godine, 19. sednice održane 11. maja 2026. i 20. sednice održane 14. maja 2026. godine.

Članovi i zamenici članova Odbora su većinom glasova utvrdili sledeći

D n e v n i  r e d :

1. Razmatranje Predloga zakona o izmenama i dopunama Krivičnog zakonika, koji je podnela Vlada (broj 011-2043/26 od  19. juna 2026. godine), u načelu.



PRVA TAČKA: Razmatranje Predloga zakona o izmenama i dopunama Krivičnog zakonika, koji je podnela Vlada (broj 011-2043/26 od  19. juna 2026. godine), u načelu.
Jovan Ćosić je naveo da je u pitanju nevelika izmena Zakona o izmenama i dopunama Krivičnog zakonika i da osnovni razlozi podnošenja Predloga zakona o izmenama i dopunama Krivičnog zakonika proizilaze iz potrebe za daljim unapređenjem krivičnopravnog sistema Republike Srbije i usklađivanjem sa obavezama koje proističu iz međunarodnih konvencija koje je Republika Srbija ratifikovala.
Istakao je da je jedan od razloga za donošenje ovog zakona je potreba usklađivanja Krivičnog zakonika sa odredbama Konvencije Saveta Evrope o pranju, traženju, zapleni i oduzimanju pirihoda stečenih kriminalom i o finansiranju terorizma (Varšavska konvencija). Izmene se predlažu na osnovu preporuka Konferencije država ugovornica (Conference of the Parties- SOR), tela nadležnog za praćenje sprovođenja ove konvencije, koje je u postupku evaluacije Republike Srbije ukazalo na potrebu daljeg usklađivanja nacionalnog zakonodavstva sa članom 11. Varšavske konvencije, koji se odnosi na uzimanje u obzir prethodnih krivičnih osuda izrečenih u drugim državama ugovornicama. Predloženim rešenjem obezbeđuje se punije usklađivanje domaćeg zakonodavstva sa međunarodnim obavezama Republike Srbije i doprinosi unapređenju efikasnosti krivičnopravnog sistema u borbi protiv organizovanog kriminala, pranja novca i drugih teških krivičnih dela sa prekograničnim elementom.
Pored navedenog, naveo je da je Krivični zakonik potrebno uskladiti i sa odredbama Protokola protiv nezakonite proizvodnje i prometa vatrenim oružjem, njegovim delovima, sklopovima i municijom kojim se dopunjava Konvencija Ujedinjenih nacija protiv transnacionalnog organizovanog kriminala, koji je Republika Srbija, kao iravni sledbenik Državne zajednice Srbija i Crna Gora ratifikovala 2005. godine. Ovaj progokol predviđa usaglašavanje nacionalnog zakonodavsgva države koje ga je ratifikovala, što obuhvata i usklađivanje sa odredbama čl. 3, 5. i 8. Protokola.

U raspravi su učestvovali: Verica Milanović, Dragan Nikolić, Jovan Ćosić i Risto Kostov.

Verica Milanović je ukazala da se ne radi o malom zakonodavnom poduhvatu imajući u vidu da se Predlogom zakona pooštravaju krivične sankcije za nošenje i za promet oružja, mere za višestruke povratnike.
Navela je da se predloženim rešenjima stvara disbalans u pravnom sistemu, gde se krivično delo Nošenje oružja izjednačava sa krivičnim delom Ubistvo u pogledu propisivanja kaznenih raspona.
Naglašava da se navedenim kaznenim rasponima ograničava institut slobodnoh sudijskog uverenja da u specifičnim slučajevima izreknu blažu krivičnu sankciju.
Rekla je da se navedenim izmenama ne vodi računa o prevenciji, već o represiji vlasti i otvara mogućnosti za obračun sa pripadnicima opozicije.
Ukazala je da se Predlogom zakona ne vrši usaglašavanje sa propisima Evropske unije, s obzirom na drugacije kaznene raspone u istovrsnim krivičnim delima u zemljama Evropske unije.

Dragan Nikolić je pozdravio pooštravanje krivičnih sankcija za nošenje i posedovanje oružja bez odgovarajuće dozvole, imajući u vidu uvećan broj slučajeva nanošenja telesnih povreda vatrenim oružjem.
Izneo je primere kršenja zakona koji će predloženim izmenama Krivičnog zakonika otkloniti.

Jovan Ćosić je precizirao ocenu da se predloženim zakonskim rešnjima vrše nevelike izmene krivičnog zakonodavstva s obzirom na kvantitativni obim izmena, odnosno da se izmene odnose samo na jedno krivično delo.
Naveo je da izneti uporednopravni rasponi krivičnih sankcija za krivično delo nošenja i posednovanja oružja ne odgovaraju okolnostima u Republici Srbiji, pa ni njenoj kaznenopravnoj politici.

Risto Kostov je naglasio da se pooštravanjem kazni za krivično delo Nošenja i posedovanja oružja predupređuje anarhija koju izazivaju pojedina lica svojim ponašanjem.

Pošto više nije bilo prijavljenih za reč, predsednik Odbora je zaključio raspravu i predložio da Odbor, u skladu sa članom 155. stav 2. Poslovnika Narodne skupštine, odluči da predloži Narodnoj skupštini da prihvati Predlog zakona o izmenama i dopunama Krivičnog zakonika, koji je podnela Vlada, u načelu, kao i da za izvestioca Odbora na sednici Narodne skupštine, bude određen dr Uglješa Mrdić, predsednik Odbora.

Članovi i zamenici članova Odbora su većinom glasova usvojili navedeni predlog.


Sednica je završena u 9, 38 časova.



 SEKRETAR  			                                                              PREDSEDNIK


Sanja Pecelj       			                                                dr Uglješa Mrdić





